|  |
| --- |
| **UREDBA****O USLOVIMA I NAČINU SPROVOĐENJA SUBVENCIONISANE NABAVKE PUTNIČKIH VOZILA ZA POTREBE OBNOVE VOZNOG PARKA TAKSI PREVOZA KAO JAVNOG PREVOZA***("Sl. glasnik RS", br. 94/2019)* |

**Član 1**

Ovom uredbom se uređuju uslovi i način sprovođenja subvencionisane nabavke putničkih vozila za potrebe obnove voznog parka taksi prevoza kao javnog prevoza.

**Član 2**

Pravo na subvencionisanu nabavku putničkih vozila imaju preduzetnici i privredna društva (u daljem tekstu: taksi prevoznici) koji obavljaju delatnost taksi prevoza kao javnog prevoza u skladu sa odredbama Zakona o prevozu putnika u drumskom saobraćaju.

Subvencionisana nabavka putničkih vozila sprovodiće se tri godine od dana početka primene ove uredbe.

**Član 3**

Subvencionisana nabavka iz člana 1. ove uredbe sprovodi se isplatom iznosa od 8.000 evra u dinarskoj protivvrednosti po zvaničnom srednjem kursu Narodne banke Srbije na dan plaćanja na ime:

- učešća za namenski kredit za kupovinu novog putničkog vozila,

- učešća za finansijski lizing za nabavku novog putničkog vozila,

- plaćanja dela kupoprodajne cene novog putničkog vozila.

Subvencija se dodeljuje u skladu sa propisima kojima se uređuju pravila za dodelu državne pomoći male vrednosti (de minimis).

Taksi prevoznik, da bi koristio subvenciju iz stava 1. ovog člana, dužan je da pre isplate subvencije isplati iznos u visini od najmanje 15% kupoprodajne cene novog putničkog vozila davaocu finansijskog lizinga na ime dela učešća za odobrenje ugovora o finansijskom lizingu putničkog vozila, odnosno iznos u istoj visini banci na ime dela učešća za odobrenje namenskog kredita za kupovinu putničkog vozila.

Ako taksi prevoznik kupuje novo putničko vozilo sopstvenim sredstvima, subvencija iz stava 1. ovog člana isplaćuje se nakon što taksi prevoznik dostavi dokaz da je u celosti isplatio deo kupoprodajne cene koji se ne finansira iz sredstava za odobravanje subvencija.

Ako taksi prevoznik kupuje novo putničko vozilo zaključenjem ugovora o finansijskom lizingu, odnosno zaključenjem ugovora o namenskom kreditu, subvencija iz stava 1. ovog člana isplaćuje se nakon zaključenja ugovora o finansijskom lizingu, odnosno zaključenja ugovora o namenskom kreditu.

**Član 4**

Pravo nabavke novih putničkih vozila imaju taksi prevoznici koji obavljaju delatnost taksi prevoza kao javnog prevoza najmanje godinu dana na dan stupanja na snagu ove uredbe.

**Član 5**

Novo putničko vozilo čija se nabavka subvencioniše mora zadovoljavati propisane uslove iz člana 87v stav 1. tač. 2)-5) Zakona o prevozu putnika u drumskom saobraćaju i mora imati vrednost ne manju od 13.000 evra u dinarskoj protivvrednosti po zvaničnom srednjem kursu Narodne banke Srbije na dan podnošenja zahteva.

**Član 6**

Subvencija se odobrava za nova putnička vozila koja zadovoljavaju jedan od sledećih kriterijuma:

a) imaju potpuno električni, hibridni ili pogon na komprimovani prirodni gas, ili

b) zadovoljavaju najmanje euro 6 standard u pogledu emisije izduvnih gasova.

Subvencija se odobrava za nova putnička vozila koja zadovoljavaju kriterijum boje putničkog vozila na osnovu člana 24. Pravilnika o tehničkom pregledu vozila ("Službeni glasnik RS", br. 31/18 i 70/18), bela boja, oznaka -0, kao i svetlo/tamno ton boje M-srednja (osnovna boja od 0 do 9).

**Član 7**

Putnička vozila čija se nabavka subvencioniše ne mogu se otuđiti u roku od tri godine od dana nabavke, osim u slučaju kada taksi prevoznik ne postaje vlasnik vozila, niti taksi prevoznik može koristiti putničko vozilo suprotno odredbama Zakona o prevozu putnika u drumskom saobraćaju.

Taksi prevoznik je dužan da putničkim vozilom čija se nabavka subvencioniše obavlja delatnost taksi prevoza kao javnog prevoza u roku od najmanje tri godine od dana nabavke.

Ako taksi prevoznik prestane da obavlja delatnost pre isteka roka od tri godine od dana zaključenja sporazuma iz člana 8. stav 7. ove uredbe, dužan je da u budžet Republike Srbije uplati subvencionisani iznos, osim u slučaju smrti, trajne nesposobnosti za obavljanje delatnosti taksi prevoza kao javnog prevoza ili odlaska u invalidsku penziju.

**Član 8**

Zahtev za subvenciju za nabavku novog putničkog vozila u skladu sa ovom uredbom podnosi se Ministarstvu građevinarstva, saobraćaja i infrastrukture isključivo preporučenom pošiljkom.

Redosled ostvarivanja prava na dodeljivanje subvencije utvrđuje se prema vremenu prijema potpunog zahteva.

Zahtev se smatra potpunim na dan kada se pribavi sva potrebna dokumentacija, i to:

1) važeće rešenje o odobravanju taksi prevoza,

2) dokaz da je taksi prevoznik izmirio sve dospele obaveze po osnovu javnih prihoda, odnosno da je zaključio sporazum o reprogramu o isplati poreskog duga, s tim da ukupan iznos poreskog duga po sporazumu o reprogramu o isplati poreskog duga ne može da iznosi više od 500.000 dinara na dan podnošenja zahteva, kao i dokaz da obaveze po reprogramu o isplati poreskog duga izmiruje redovno, odnosno da nema neizmirenih obaveza po reprogramu o isplati poreskog duga na dan podnošenja zahteva,

3) dokaz da taksi prevoznik nema pravosnažnu sudsku ili upravnu meru zabrane obavljanja delatnosti ili osudu zbog privrednog prestupa,

4) izvod iz Agencije za privredne registre za taksi prevoznika ne stariji od 15 dana na dan podnošenja zahteva,

5) predračun dobavljača za nabavku novog putničkog vozila,

6) predugovor između dobavljača i taksi prevoznika koji sadrži naziv proizvođača, godinu proizvodnje, tip, model, snagu motora, ukupnu cenu putničkog vozila, iznos PDV, način i rok isporuke,

7) izjava dobavljača da može izvršiti isporuku putničkog vozila,

8) izjava, odnosno saglasnost taksi prevoznika za upis zabrane raspolaganja putničkim vozilom u naredne tri godine, osim u slučaju kada taksi prevoznik ne postaje vlasnik vozila,

9) izjava dobavljača da putničko vozilo ispunjava sve propisane uslove iz čl. 5. i 6. ove uredbe,

10) izjavu taksi prevoznika o dodeljenoj pomoći male vrednosti (de minimis) u tekućoj godini i prethodne dve fiskalne godine.

Dokumentacija iz stava 3. ovog člana pribavlja se u skladu sa čl. 9. i 103. Zakona o opštem upravnom postupku ("Službeni glasnik RS", br. 18/16 i 95/18 - autentično tumačenje).

Ministarstvo građevinarstva, saobraćaja i infrastrukture obaveštava podnosioca zahteva:

1) o prijemu zahteva,

2) da li je zahtev potpun i, ako zahtev nije potpun, koju dokumentaciju je podnosilac dužan da dostavi,

3) broju pod kojim je zahtev podnosioca evidentiran.

Ako je zahtev potpun, po redosledu ostvarivanja prava na dodeljivanje subvencije donosi se rešenje kojim se odobrava subvencija.

Na osnovu pravnosnažnog rešenja Ministarstvo građevinarstva, saobraćaja i infrastrukture zaključuje sporazum sa taksi prevoznikom kojim se uređuje sledeće:

1) naziv proizvođača, godina proizvodnje, tip, model, snaga motora, ukupna cena putničkog vozila, iznos PDV, način i rok isporuke i drugi podaci,

2) rok za isplatu minimalnog iznosa učešća u slučaju zaključenja ugovora o finansijskom lizingu za kupovinu putničkog vozila, odnosno zaključenja ugovora o namenskom kreditu za kupovinu putničkog vozila, odnosno rok u kome taksi prevoznik mora da plati kupoprodajnu cenu u slučaju kupovine putničkog vozila sopstvenim sredstvima,

3) iznos subvencije koji će biti uplaćen na račun davaoca lizinga, odnosno banke, odnosno prodavca,

4) rok za zaključenje ugovora o finansijskom lizingu za kupovinu putničkog vozila, odnosno zaključenje ugovora o namenskom kreditu za kupovinu putničkog vozila, odnosno zaključenje ugovora o kupovini putničkog vozila.

U roku od tri godine od dana početka primene ove uredbe taksi prevoznik - preduzetnik može ostvariti pravo na subvenciju samo za jedno putničko vozilo, odnosno na samo jedno pojedinačno rešenje o obavljanju taksi prevoza iz stava 3. tačka 1) ovog člana. U roku od tri godine od dana početka primene ove uredbe taksi prevoznik - privredno društvo može ostvariti pravo na subvenciju za svako pojedinačno putničko vozilo navedeno u rešenju o obavljanju taksi prevoza iz stava 3. tačka 1) ovog člana. Rešenje o odobravanju taksi prevoza iz stava 3. tačka 1) ovog člana mora da je doneto najmanje godinu dana pre dana stupanja na snagu ove uredbe.

Pre donošenja rešenja iz stava 6. ovog člana pribavlja se dokaz da je taksi prevoznik izmirio sve dospele obaveze po osnovu javnih prihoda, odnosno da po zaključenom sporazumu o reprogramu o isplati poreskog duga ne duguje iznos veći od 500.000 dinara, kao i dokaz da obaveze po reprogramu o isplati poreskog duga izmiruje redovno, odnosno da nema neizmirenih obaveza po reprogramu o isplati poreskog duga.

Postupak se prekida ako visina opredeljenih subvencija u tekućoj godini nije dovoljna za odobravanje svih uredno predatih zahteva u tekućoj godini.

Postupak se nastavlja nakon što se obezbede budžetska sredstva, s tim što je podnosilac zahteva dužan da radi daljeg nastavka postupka dostavi novi predračun za nabavku novog putničkog vozila i izjavu dobavljača da može izvršiti isporuku putničkog vozila, kao i ostalu dokumentaciju potrebnu radi nastavka postupka.

U slučaju nepoštovanja rokova utvrđenih sporazumom iz stava 7. ovog člana, taksi prevoznik gubi pravo na dodelu subvencije u tekućoj godini.

**Član 9**

Ministarstvo građevinarstva, saobraćaja i infrastrukture nakon kvartalnog prikupljanja zahteva (kvartal čini period od stupanja na snagu ove uredbe do 31. marta, od 1. aprila do 30. juna, od 1. jula do 30. septembra i od 1. oktobra do 31. decembra) donosi rešenja o podnetim zahtevima za taj kvartal.

Ministarstvo građevinarstva, saobraćaja i infrastrukture može godišnje (za svaku godinu pojedinačno) zaključiti najviše 6.000 sporazuma iz člana 8. stav 7. ove uredbe.

Ministarstvo građevinarstva, saobraćaja i infrastrukture od jedinica lokalne samouprave pribavlja spisak putničkih vozila za koje su te jedinice izdale taksi dozvole za vozilo, propisane Zakonom o prevozu putnika u drumskom saobraćaju.

Organi jedinica lokalne samouprave dostavljaju odmah, po prijemu zahteva Ministarstva građevinarstva, saobraćaja i infrastrukture, spisak iz stava 3. ovog člana.

Ministarstvo građevinarstva, saobraćaja i infrastrukture kvartalno izveštava Vladu o korišćenju subvencija u skladu sa ovom uredbom.

**Član 10**

Ova uredba stupa na snagu osmog dana od dana objavljivanja u "Službenom glasniku Republike Srbije", a primenjuje se do 31. decembra 2020. godine.